Maison Schiaparelli

Ang **Maison Schiaparelli** ( ;) ay isang *haute couture house* na nilikha ng *avant-garde* na taga-disenyong Italyana na si Elsa Schiaparelli noong 1927, at nagtungo sa *luxury ready-to-wear* matapos mabili noong 2007 ni Diego Della Valle. Sikat ang bahay sa mga kakaibang damit nito, ang paggamit ng surrealismo sa mga koleksyon nito, ang pagkamapagpatawa nito, ang kulay na "Shocking Pink", ang *gender crossing*, at ang paggamit nito ng mga paglalarawan ng anatomya ng tao, bukod sa iba pang hindi kinaugalian na mga tema.

Inilarawan ang estilo ng bahay bilang "*hard chic*". Matatagpuan ang kumpanya sa 21 Place Vendôme sa Paris, Pransiya . Ang kasalukuyang *creative director* ng Maison Schiaparelli ay si Daniel Roseberry mula noong 2019.

## Sa ilalim ni Elsa Schiaparelli 
left|thumb| Dalawang damit panggabi mula sa Schiaparelli. Itinatampok ng kaliwang damit na mula 1951, ang *signature color* ni Schiaparelli na *shocking pink*. Itinatampok naman ng kanang damit mula noong 1937 ang kakaibang *butterfly print*.
Lumipat si Elsa Schiaparelli sa Paris matapos makipag-diborsyo sa kaniyang asawang si Wilhelm de Wendt de Kerlor at ang pagsilang ng kanilang anak na babae na dumanas ng polio. Bagama't hindi marunong manahi, natuklasan niya ang panlasa sa pananamit matapos makasama si Paul Poiret at nagpasyang ilunsad ang kaniyang sariling pagawaan ng damit noong 1927, sa kaniyang *apartment* sa ''Rue de l'Université*. Pagkatapos ay binuksan niya ang kaniyang unang tindahan, ang "Pour le Sport", sa 4, Rue de la Paix sa Paris. Noong 1928, inilunsad niya ang kaniyang unang pabango, ang "S", sa itim at puti na lalagyan.

Lumago ang kaniyang negosyo sa paglipas ng panahon na pumalo ng 400 empleyado ang kaniyang bahay noong 1932, at noong 1935 ay lumipat ang bahay mula sa 4, Rue de la Paix papuntang 21 Place Vendôme sa Paris. Noong kalagitnaan ng 1930s, nakipagtulungan si Schiaparelli sa mga artista mula sa kilusang Surrealismo kasama sina Salvador Dalí, Jean Cocteau, at Leonor Fini. Sa panahong ito, napunta siya sa kung ano ang magiging kaniyang estetikang kakaiba at surrealistiko. Ang mga linya ng pabango na binuo ng bahay tulad ng *Zut*, *Shocking*, *Shocking You*, *So Sweet*, at *Snuff'' ay may mga lalagyan na nagpapakita ng panlasa ni Schiaparelli para sa surrealismo.

Pagkatapos ng Ikalawang Digmaang Pandaigdig, unti-unting nakaranas ng pagdalisdis ang Schiaparelli, at noong 1954, idineklara ng bahay ang kanilang pagkabangkarote. Gumawa si Elsa Schiaparelli ng isang bagong kompanya noong 1957 upang ibenta ang kaniyang mga pabango, at ito ang aktwal na kompanya ng Schiaparelli ngayon. Nagpatuloy din siya sa paglunsad ng mga pabango at pagbibigay ng mga lektura.

Namatay si Elsa Schiaparelli sa kaniyang pagtulog noong 13 Nobyembre 1973 sa edad na 83.

### Sa ilalim ni Diego Della Valle 
Noong 2007, binili ni ng tagapangulo ng Tod's Group na si Diego Della Valle ang Schiaparelli *perfumes company* at ang mga karapatan sa Schiaparelli brand. Kinuha ni Diego Della Valle ang taga-disenyo na si Christian Lacroix upang lumikha ng isang koleksyon para sa bahay noong 2013, ngunit ito ay nabigo na magkatotoo. Kalaunan ay kinuha ni Valle ang designer taga-disenyo na si Marco Zanini bilang *creative director*. Sa pagtatapos ng taong 2013, pinangalanang "Guest Member" ang tatak ng Chambre Syndicale de la Haute Couture, at noong Enero 2014, iniharap ng bahay ang kanilang unang koleksyon ng mga damit mula noong 1954 sa ilalim ni Zanini.
## Mga sanggunian